b'\n_START_ARTICLE_\nJordache\n_START_SECTION_\nHistoriaa\n_START_PARAGRAPH_\nYrityksen perustivat vuonna 1969 Israelista New Yorkiin muuttaneet veljekset Joe, Ralph, David ja Avi Naccache, my\xc3\xb6hemmin Nakash. Nimi Jordache on muodostettu heid\xc3\xa4n etunimiens\xc3\xa4 aluista ja alkuper\xc3\xa4isen sukunimen lopusta, mutta Jordache esiintyy sukunimen\xc3\xa4 Irwin Shaw\xe2\x80\x99n vuonna 1969 ilmestyneess\xc3\xa4 sukukronikassa Menestyksen maku._NEWLINE_Jordache aloitti merkkifarkkujen v\xc3\xa4hitt\xc3\xa4iskauppana, jolla oli 1970-luvun puolessav\xc3\xa4liss\xc3\xa4 nelj\xc3\xa4 myym\xc3\xa4l\xc3\xa4\xc3\xa4 New Yorkissa. Kun yksi niist\xc3\xa4 ry\xc3\xb6stettiin ja tuhopoltettiin vuoden 1977 s\xc3\xa4hk\xc3\xb6katkoksen aikana, veljekset p\xc3\xa4\xc3\xa4ttiv\xc3\xa4t investoida vakuutuskorvausrahat yrityksen uuteen strategiaan, omien merkkifarkkujen valmistukseen ja myyntiin. Ajoitus oli oikea, sill\xc3\xa4 kuluttajat olivat juuri siirtym\xc3\xa4ss\xc3\xa4 yleisfarkkumerkeist\xc3\xa4, kuten Levi\xe2\x80\x99sista, designer-farkkuihin, kuten Calvin Klein ja Gloria Vanderbilt._NEWLINE_Veljekset sijoittivat vuonna 1979 yli puoli miljoonaa dollaria rohkeaan mainoselokuvaan, jossa yl\xc3\xa4osaton nainen ratsastaa hevosella vedess\xc3\xa4 kuin lainelautailija, yll\xc3\xa4\xc3\xa4n vain tiukat Jordache-farkut. Valtakunnalliset tv-kanavat kielt\xc3\xa4ytyiv\xc3\xa4t esitt\xc3\xa4m\xc3\xa4st\xc3\xa4 filmi\xc3\xa4, mutta se sai kulttimainetta pienten paikalliskanavien kautta. My\xc3\xb6s kampanjaan liittyvi\xc3\xa4 lehtimainoksia kielt\xc3\xa4ydyttiin julkaisemasta. Syksyll\xc3\xa4 1980 Jordachen mainoszeppeliini tuhoutui New Jerseyn Lakehurstiss\xc3\xa4, samassa paikassa kuin saksalaisten Hindenburg 43 vuotta aiemmin._NEWLINE_Syksyn 1981 paikkeilla Jordache tuotti noin 1,2 miljoonaa farkkuparia kuukaudessa muun muassa Louisianassa ja myi niit\xc3\xa4 25 maassa. Sill\xc3\xa4 oli my\xc3\xb6s halvempi farkkumerkki Alessio sek\xc3\xa4 lastenvaatteiden, vapaa-ajanjalkineiden, k\xc3\xa4silaukkujen ja urheiluvaatteiden mallistoja. Lis\xc3\xa4ksi Jordache lisensioi tuotemerkki\xc3\xa4\xc3\xa4n rintaliivien, sukkahousujen, lasten nukkien ja vauvojen vaippahousujen valmistajille. Nakashin veljekset alkoivat my\xc3\xb6s sijoittaa muihin vaatemerkkeihin ja rahoittivat 1982 alkuun muun muassa Guess-merkin, mist\xc3\xa4 aiheutui my\xc3\xb6hemmin Jordachelle kallis oikeusriita._NEWLINE_1990-luvulla Jordachen lisensointi ulottui v\xc3\xa4hitellen yh\xc3\xa4 kauempana farkkubisneksest\xc3\xa4 oleviin tuoteryhmiin, kuten vauvanvaippoihin, sateenvarjoihin ja matkalaukkuihin. Merkin vetovoima laski, ja sen tuotteita alkoi n\xc3\xa4hd\xc3\xa4 l\xc3\xa4hinn\xc3\xa4 halpamyym\xc3\xa4l\xc3\xb6iss\xc3\xa4._NEWLINE_Yrityksen muita vaatemerkkej\xc3\xa4 ovat Jordachen lis\xc3\xa4ksi Earl Jeans, Kikit Jeans, Maurice Sasson, Fubu Ladies, Airport, Blue Star ja Gasoline. Lis\xc3\xa4ksi Jordache on valmistanut denim-tuotteita muun muassa Gapille, Tommy Hilfigerille, Levi\xe2\x80\x99sille ja Abercrombie & Fitchille. _NEWLINE_Nakashin veljekset ovat sijoittaneet vaatebisneksest\xc3\xa4 per\xc3\xa4isin olevia varojaan Yhdysvalloissa ja Israelissa my\xc3\xb6s muiden toimialojen yrityksiin, kuten kiinteist\xc3\xb6bisnekseen, lentomatkailuun, elintarviketuotantoon, hotelleihin ja ravintoloihin.'